Vermeende renosterstropers se planne in die wiele geryFoto: Maroela Media Die polisie in die Vrystaat het vyf vermeende renosterstropers op ŉ plaas in Kroonstad, waar daar ŉ renosterkamp is, vasgetrek. Sers. Fikiswa Matoti, woordvoerder van die polisie, het gesê ŉ groep mans het Saterdag in die vroeë oggendure die plaas betree en oor die heining wat na die renosterkamp lei, geklim. “Die veiligheidswagte wat op die plaas werksaam is, het die groep mans gesien en hulle genader. Die verdagtes het op die wagte losgebrand en die wagte het teruggeskiet,” het Matoti gesê. Die polisie is van die voorval in kennis gestel en ŉ volskaalse soektog na die verdagtes is van stapel gestuur. Volgens Matoti is twee verdagtes omstreeks 01:50 vasgetrek. “ ŉ Derde verdagte wat bestuur het, is ook ŉ paar minute daarna in hegtenis geneem. Die bestuurder sou glo die verdagtes teen ŉ sekere tyd kom oplaai.” Matoti het gesê die polisie is daarna in kennis gestel van twee mans met skietwonde wat behandeling by ŉ hospitaal in Odendaalsrus gaan soek het. “Die gewonde mans is toe ook in hegtenis geneem nadat die polisie hulle met die voorval kon verbind.” Andries Baloyi (36), Moketele Mthombeni (28), Moses Mthombeni (46), Isak Nteo (36) en Dan Vilankulu (34) het Maandag in die Kroonstad-landdroshof verskyn op aanklagte van renosterstropery. Hulle moet weer op 21 Julie in die hof verskyn.